Հանկարծ Մարոն նկատեց, որ Լեյլան մի կողմ էր տարել վարագույրը և հետաքրքրությամբ զննում էր իրեն։ Երրորդ կինը չէր հաշտվել Մարոյի ներկայության հետ, սակայն Ռըզա բեյին հաճոյանալու համար, որը դարձյալ ուշադիր էր իր նկատմամբ, նա բարեկամության դիմակի տակ թաքցնում էր իր հակակրանքը այդ հայուհու նկատմամբ, սակայն Մարոն չէր խաբվում։ Վախենալով, որ երիտասարդ կինը կարող էր գլխի ընկնել իր վիճակի մասին, Մարոն հայտարարեց անտարբեր ձևանալով.